เปิดรายได้ Magic Skin
เร็วๆ นี้ เราน่าจะได้ยินข่าว การขายเครื่องสำอางและอาหารเสริมปลอม จริงแล้วทุกๆปีเราจะได้ยินข่าวในลักษณะนี้ตลอด แล้วเมจิก สกิน มีรายได้เท่าไร  ลงทุนแมนจะเล่าให้ฟัง
23 เม.ย. 2561

เปิดรายได้ Magic Skin / โดย ลงทุนแมน
เร็วๆ นี้ เราน่าจะได้ยินข่าว
การขายเครื่องสำอางและอาหารเสริมปลอม
จริงๆ แล้วทุกๆ ปีเราจะได้ยินข่าวในลักษณะนี้ตลอด
แล้วเมจิก สกิน มีรายได้เท่าไร
ลงทุนแมนจะเล่าให้ฟัง
ทุกวันนี้ถ้าเรานึกถึงธุรกิจที่หลายๆ คนอยากเข้ามาทำก็คงไม่พ้น ธุรกิจที่เกี่ยวกับเครื่องสำอางและอาหารเสริม
เพราะอะไรจึงเป็นเช่นนั้น
ลองดูตัวอย่างนี้
ถ้าเราลองเข้าไปดูบริษัทในตลาดหลักทรัพย์ แล้วลองดูหุ้นที่เกี่ยวข้องกับธุรกิจเครื่องสำอาง
ปี 2017
บริษัท ดูเดย์ดรีม เจ้าของแบรนด์ สเนลไวท์
รายได้ 1,684 ล้านบาท กำไร 351 ล้านบาท อัตรากำไรสุทธิอยู่ที่ 20 %
มูลค่าบริษัท 29,722 ล้านบาท
บริษัท คาร์มาร์ท เจ้าของแบรนด์ เคที่ดอล
รายได้ 1,551 ล้านบาท กำไร 281 ล้านบาท อัตรากำไรสุทธิอยู่ที่ 18 %
มูลค่าบริษัท 5,763 ล้านบาท
บริษัท บิวตี้ คอมมูนิตี้ เจ้าของแบรนด์ บิวตี้ บุฟเฟ่ต์ และ บิวตี้คอทเทจ
รายได้ 3,735 ล้านบาท กำไร 1,229 ล้านบาท อัตรากำไรสุทธิสูงถึง 33 %
มูลค่าบริษัท 68,510 ล้านบาท
แปลว่าทุกๆ ยอดขาย 100 บาทของ บริษัท บิวตี้ คอมมูนิตี้ จะสร้างผลกำไรกลับมาถึง 33 บาท
พอเรื่องเป็นอย่างนี้ใครๆ ก็อยากทำเครื่องสำอาง
รายได้ดี สามารถบวกกำไรได้เยอะ
ขายข้าวผัดกะเพราจานนึง 50 บาท คนบ่นว่าแพง
ขายเครื่องสำอางกล่องนึง 500 บาท คนบอกว่าของดีมีคุณภาพ
จุดนี้จึงน่าจะเป็นสิ่งที่ดึงดูดให้หลายๆ คนเข้ามาในธุรกิจนี้
จึงเรียกได้ว่าสถานการณ์ในประเทศไทยตอนนี้ ตลาดเครื่องสำอางน่าจะมีฟองสบู่ซ่อนอยู่โดยที่เราไม่รู้ตัว
ล่าสุดสำหรับในเรื่อง เมจิก สกิน ที่เพิ่งเป็นข่าวไปนั้น พบว่าเป็นการผลิตเครื่องสำอางและอาหารเสริมในครัวเรือนซึ่งสถานที่ไม่ได้ผ่านการรับรอง อย. ส่วนสินค้าเองก็ไม่ได้จดทะเบียนกับ อย.เช่นกัน
ถ้าเรามามองในมุมต้นทุน บริษัท เมจิก สกิน จะลดต้นทุนไปได้มากขนาดไหนจากการทำแบบนี้ ?
ปกติแล้วถ้าเราต้องการที่จะทำเครื่องสำอางอย่างถูกต้อง เราจำเป็นที่จะต้องมีโรงงานที่ได้รับรองมาตรฐาน GMP เป็นการรับรองว่าสิ่งที่ผลิตออกมานั้นจะมีคุณภาพ ซึ่งการที่จะทำแบบนั้นได้ก็จะต้องมีเงินทุนหลักล้านบาทขึ้นไป
หรืออีกทางเลือกหนึ่งที่นิยมกันในสมัยนี้คือ การจ้างผลิต เพื่อที่เราจะได้ไม่ต้องลงทุนเสียค่าใช้จ่ายในการสร้างโรงงาน
ข้อจำกัดของการจ้างผลิตก็คือ ต้นทุนต่อหน่วยของเราถ้าเทียบกับโรงงานในระยะยาวจะสูงกว่า รวมถึงถ้าเราไม่ได้ผลิตตามสูตรที่โรงงานกำหนดอาจจะมีค่าใช้จ่ายเพิ่มเติม
นอกจากเรื่องการผลิตแล้ว การจดทะเบียนอย่างถูกต้องกับ อย. ซึ่งในบางครั้งอาจจะต้องทำการปรับสูตร หรือตรวจสอบวัตถุดิบ ซึ่งก็เป็นต้นทุนอีกเช่นกัน
บริษัท เมจิก สกิน จึงไม่ต้องกังวลในจุดนี้ เพราะว่าไม่มีค่าใช้จ่ายใดๆ ทำให้บริษัทน่าจะสามารถเพิ่มความสามารถในการทำกำไรได้สูงขึ้นกว่าบริษัทอื่นทั่วๆ ไป
บริษัท เมจิก สกิน ผลิตสินค้าหลายยี่ห้อ ได้แก่ apple slim, slim milk, snow milk, Fern, เมจิก สกิน, ชิโนบิ, ตรีชฎา, และ Mezzo
ซึ่งยี่ห้อเหล่านี้ ถ้าบางคนสังเกตตอนขับรถ บางครั้งเราจะเห็นยี่ห้อเหล่านี้อยู่ในป้ายโฆษณาใหญ่ๆด้วยซ้ำ
แล้ว บริษัท เมจิก สกิน จำกัด มีรายได้เท่าไหร่ ?
ปี 2557 รายได้รวม 3,958 บาท ขาดทุน 1,041 บาท
ปี 2558 รายได้รวม 3,958 บาท ขาดทุน 1,041 บาท
ปี 2559 รายได้รวม 1,120,513 บาท ขาดทุน 87,587 บาท
เห็นงบกำไร ขาดทุนของบริษัทแล้วก็น่าจะตกใจกันไปตามๆ กันว่าบริษัทที่มีสินค้ามากมาย กลับมีรายได้แค่นี้
เรากำลังอยู่ในยุคออนไลน์ที่เชื่อมต่อถึงกันได้ง่าย ซึ่งเราเองก็บอกไม่ได้ว่าสิ่งที่เข้ามาหาเราคือความจริงหรือไม่
เพราะฉะนั้นก่อนที่เราจะเชื่ออะไร ก็น่าจะดีกว่า ถ้าเราลองหยุดคิดและตรวจดูข้อมูลก่อนเสมอ
สำหรับคนที่สงสัยว่าสินค้าตัวเองใช้อยู่ มีการจดทะเบียนถูกต้องหรือไม่
สามารถตรวจสอบได้ที่เว็บไซต์ของ สำนักงานกรรมการอาหารและยา 
----------------------
ติดตามบทความลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
----------------------